section_heading: 2003. – 2011: Zabranjena ljubav i početci glazbene karijere
paragraph_text: Antonija Šola je kantautorica i autorica brojnih pjesama. Osim glazbene karijere ostvarila je i glumačku igrajući glavnu glumačku ulogu ukupno četiri sezone (ukupno 805 snimljenih nastavaka) sapunice RTL Televizije Zabranjena ljubav. Kao izvođačica i autorica skladbi i tekstova sudjelovala je više puta na Dori, natjecanju Hrvatske pjesme za pjesmu Eurovizije, gdje je 2003. bio i njezin prvi javni nastup s pjesmom Dođi najbrže. Na festivalu Oni dolaze 2005. godine u sklopu hrvatskog radijskog festivala osvaja svoju prvu nagradu za najboljeg debitanta. Kao autorica pjesama se pojavljuje na albumima Toše Proeskog, Zdravka Čolića, Olivera Dragojevića, Vinka Coce, Tonija Cetinskog, Nine Badrić, Crvene jabuke, Željka Bebeka, Lepe Brene, Maje Šuput, Begina, Mate Bulića, Ljubavnici bend, TS Begini, Tragovi, Noćni život, Emilije Kokić, Danijele Martinović, Petra Dragojevića, Alena Vitasovića, Alena Nižetića, Ivana Mikulića, klape Kontrade, klape Lanterna, klape Skala, TS Gazde, TS Dyaco, TS Kristali, Armina Muzaferije, Nede Parmać, Minee, Tijane Dapčević, Borisa Režaka, grupe Regina (BiH), Marine Tomašević, Ksenije Mijatović, Joce Panova, Franke Batelić i mnogih drugih pjevača. Naročito se ističe njezina suradnja s tragično preminulim makedonskim pjevačem Tošom Proeskim s kojim je snimila i duet pod nazivom Volim osmijeh tvoj, za koji je napisala tekst. Njihov duet rasprodan je u platinastoj nakladi u samo mjesec dana u sklopu edukativne akcije za djecu o važnosti higijene zuba pod pokroviteljstvom Ministarstva zdravstva i socijalne skrbi Republike Hrvatske. Video spot za pjesmu Volim osmijeh tvoj proglašen je najemitiranijim spotom u Makedoniji i Hrvatskoj od petnaest televizijskih postaja, a Antoniji je dodijeljena i nagrada za tekst od TV Orbisa u Bitoli, koju je za nju preuzeo konzul Republike Hrvatske u Makedoniji.